《挽清溪徐道士 其三》
元代·乃贤

二月官河春水生，仙翁冠剑出南城。尚书篆画星辰动，太史文章玉雪清。

江上东风吹画翣，船头微雨湿丹旌。当时琳馆同游者，应在滕王阁上迎。

作者简介：南阳人，字易之，葛逻禄氏。不喜禄仕，能文，长于歌诗。时浙人韩与玉能书，王子充善古文，人目为江南三绝。顺帝至正间，以荐为翰林编修。有《金台集》、《海云清啸集》。